Rikunarita-ORG/Wikinium huggingface dataset:
# Cirgistan

|  |
| --- |
| **Republica Cirgiz Кыргыз Республикасы *Kyrgyz Respublikasy* Кыргызская Республика *Kirgizskaya respublika |
|  |  |
|  |
| **Informa jeneral** |
| Capital: | Bixcec |
| Lingua ofisial: | Cirgiz e rusce |
| **Dirije** |
| Governa: | Republica parlamental |
| - Xef de stato: | Sadyr Japarov |
| - Xef de governa: | Akylbek Japarov |
| **Otras** |
| Area: | 199 951 km² |
| Popla: | 5 548 042 |
| Densia: | 27,4 |
| PIB: | US$ 13 946 |
| Mone: | Som cirgiz (KGS |
| Zona de ora: | UTC + 6 |
| Numero de telefon: | +996 |
| Interede: | .kg |
|  |

La **Republica Cirgiz** (cirgiz: *Кыргызстан*), comun nomida **Cirgistan**, es un pais sin costa en Asia sentral, con tereno montaniosa. Lo es bordada par Cazacstan a la norde, Uzbecistan a la ueste e sude-ueste, Tadjicistan a la sude-ueste e Jonguo a la este. Sua capital e site la plu grande es Bixcec.

La istoria rejistrada de Cirgistan estende tra 2000 anios, e inclui cultures e imperos diversa. An si lo es jeografial isolida par sua tereno multe montaniosa (cual ia aida lo a conserva sua cultur antica), Cirgistan ia es a la crus de vias de alga sivilias grande como un parte de la Via de Seda e otra vias comersial e cultural. Abitada tra multe tempo par un serie de tribus e clanes nondependente, Cirgistan ia sede a domina par stranjeres a veses, e ia ateni autonomia como un stato-nasion sola pos la desintegra de la Uni Soviet en 1991.

Pos sua autonomi, Cirgistan es ofisial un republica parlamental unial, ma lo sufri ancora geras etnical, revoltas, problemes economial, governas tempora e disputas political. Lo es un membro de la Comunia de Statos Nondependente, la Uni Economial Eurasian, la Organiza de la Trata de Securia Coletiva, la Organiza de Coopera de Shanghai, la Organiza de Coopera Muslim, la Consilio Turcica, la Comunia TÜRKSOY e la Nasiones Unida.

Cirgizes etnical composa la majoria de la 5,7 milion abitores de la pais, segueda par minorias importante de uzbeces e rusces. La lingua cirgiz es prosima relatada a otra linguas turcica, an si rusce resta vasta parlada e es un lingua ofisial, un lega de un sentenio de rusci. La majoria de la popla es muslimes nonramal. En ajunta a sua orijines turcica, la cultur cirgiz conteni elementos de influe irani, mongol e rusce.

La area es sirca 198 500 cilometres cuadrida.

## Cultur

Manas es la poesia epica nasional. La autora plu famosa de Cirgistan es Chinghiz Aitmatov.

## Etnicos

La cirgizes es la etnico la plu grande (72% de la abitores). Otra etnicos inclui rusces (6%) en la norde e uzbeces (14,5%) en la sude. La pais ave plu ca 80 etnicos.

## Linguas

Cirgistan es un de la republicas pasada soviet cual ia reteni rusce como un lingua ofisial, estra Cazacstan. En setembre 1991, ance cirgiz ia deveni un lingua ofisial.

## Relijio

Islam es la relijio dominante de Cirgistan: 80% de la popla es muslim, 17% segue la Eglesa Ortodox Rusce e segue otra relijios.
# Mur grande de Xina

Mapa de la Mur grande de Xina
La Mur a Jinshangling
La **Mur grande de Xina** es un serie de fortreses fabricada de petra, brice, tera presada, lenio, e otra materiales, jeneral construida longo un linia este a ueste contra la bordas norde de Xina per proteje la statos e imperos xines contra la atacas e envades de la nomadas variosa de la stepes ci ia desira estende se. Alga mures ia es construinte de tan temprana ca la sentenio 7 aec. Estas ia es plu tarde liada con lunlotra e grandida par Qin Shi Huang (220-206 aec), la imperor prima de Xina. No multe de acel mur resta. Plu tarde, multe dinastias suguente ia repara, manteni, e construi nova estendes multiple de la mures de la borda. La partes de la mures la plu bon conoseda ia es construida en la dinastia Ming (1368-1644 ec).

Estra defende, otra intendes de la Mur ia inclui controla de la bordas, permetente la imposa de impostas sur benes transportada longo la Via de seda, regula o coraji de comersia, e controla de migra en e de Xina. Plu, la cualias defendal de la Mur ia es bonida par la construi de la tores de garda, casernas de soldatos, garnisones, siniali par foco o fuma, e la fato ce la via de la Mur grande ia es ance un coredor de transporta.

La mures a la frontera construida par dinastia diferente ia ave cursos multiple. Colieda, los estende de Dandong en la este a Lago Lop en la ueste, de la borda moderne entre Xina e Rusia en la norde a Qinghai en la sude; longo un arco cual defini aprosima la borda de la stepe mongol. Un studia arceolojial, usante tecnicas avansada, ia conclui ce la mures construida par la dinastia Ming mesura 8850 km. Esta inclui 6259 km sesiones de mur mesma, 359 km de fosos, e 2232 km de paradores natural como colinas e rios. Un otra studia trova ce la mur intera con tota sua ramos mesura 21,196 km. Oji, la Mur grande de Xina es jeneral reconoseda como un de la atenis de arciteta la plu impresante en istoria.
# Lietuva

|  |
| --- |
| **Republica de Lietuva *Lietuvos Respublika |
|  |  |
|  |
| **Informa jeneral** |
| Capital: | Vilnius |
| Lingua ofisial: | Lietuvisce |
| **Dirije** |
| Governa: |  |
| - Xef de stato: | Gitanas Nausėda |
| - Xef de governa: | Inga Ruginienė |
| **Otras** |
| Area: | 65,300 km² |
| Popla: | 2,897,430 |
| Densia: | 44 |
| PIB: |  |
| Mone: | Euro |
| Zona de ora: | EET (UTC+2) |
| Numero de telefon: | +370 |
| Interede: | .lt |
|  |

**Lietuva** (ofisial la Republica de Lietuva) es un pais en la rejion baltica de Europa norde. Un de la tre statos baltica, lo es situada longo la costa sude-este de la Mar Baltica, a este de Sveria e Danmarc. Lo es bordada par Latvia a la norde, Bielarus a la este e sude, Polsca a la sude, e Oblast Caliningrad (un esclave rusce) a la sude-ueste.

Lo ave un popla estimada de 2,9 milion persones en 2025, e sua capital e site la plu grande es Vilnius. Lietuvisces es un popla baltica. La lingua ofisial, lietuvisce, como ance latvisce, es un de sola du linguas vivente en la ramo baltica de la familia de linguas indoeuropean.

Tra sentenios, la costas sude-este de la Mar Baltica ia es abitada par tribus baltica diversa. En la desenio de 1230, la teras lietuvisce ia es unida par Mindaugas, la Re de Lietuva, e la stato lietuvisce prima unida (la Rena de Lietuva) ia es creada a 6 julio 1253. En la sentenio 14, la Duxia Grande de Lietuva ia es la pais la plu grande en Europa; la areas presente de Lietuva, Bielarus, Ucraina e partes de Polsca e Rusia ia es sua teritorios. Par la Uni Lublin de 1569, Lietuva e Polsca ia formi voleda un uni de du statos, la Comunia Polsce-Lietuvisce. La Comunia ia dura tra plu ca du sentenios, asta cuando paises visina ia desasembla sistemosa lo de 1772 a 1795, con ce la Impero Rusce ia propri la plu de la teritorio de Lietuva.

Cuando la Gera Mundal Prima ia prosimi a sua fini, la Ata de Autonomia de Lietuva ia es suscriveda a 16 febrero 1918, declarante la fundi de la Republica de Lietuva moderna. En la media de la Gera Mundal Du, Lietuva ia es prima ocupada par la Uni Soviet e, a pos, par Deutxland Nazi. Cuando la Gera Mundal Du ia prosimi a sua fini e la deutxes ia retira se, Lietuva ia deveni la republica soviet prima cual ia declara sua autonomia, causante la restora de un Stato de Lietuva nondependente.

Lietuva es un membro de la Uni European, la Consilio de Europa, la Eurozona, la Acorda Schengen e OTAN. Lo es ance un membro de la Banco Nordica de Investi, e un parte de la coopera nordica-baltica de paises de Europa norde. La Indise de Developa Umana de la NU lista Lietuva como un pais de "developa umana multe alta". Lietuva ia es entre la economias la plu rapida cresente en la Uni European e es la numero 21 de mundo en la indise de fasilia de comersia.

Sua area es sirca 65 300 cilometres cuadrida.
# Lejendas

En esta depinta (1891) de dama Godiva par Jules Joseph Lefebvre, la person vera istorial es tota sumerjida en la lejenda, presentada en un ambiente anacron de la eda medieval tarda
**Lejendas** es un grupo de naras de folclor cual es composada de carateres e atas umana persepida par ambos narores e escutores como ia aveni en istoria umana. Naras de esta tipo pote mostra valuas umana, e posese alga cualias cual dona veria a la nara. Lejendas, per sua partisipores ativa e pasiva, inclui no avenis cual es estra la posible, ma pote inclui miracles. Lejendas pote es cambiada tra tempo per manteni un senti fresca, real, e vivente. Multe lejendas opera en un modo nonserta, no crededa intera par la partisipores, ma ance no dutada intera.
# Evenci (lingua)

Un familia estendeda de evencis, sirca 1900
**Evenci** (nomida "tungus" en la pasada; ance nomida "solon") es la membro la plu grande de la grupo norde de la linguas tungusica, un grupo cual inclui ance even, negidal, e orocen. Lo es parlada par la popla evenci en Rusia e Xina.

En alga areas la influes de la linguas iacut e buriat es spesial forte. La influe de rusce es jeneral enorme: en 1979, 75.2% de la evencis ia parla rusce, e la persento ia crese a 92.7% en 2002. Enfantes evenci ia es forsada aprende rusce a la scolas abitada soviet, e ia reveni a sua casas con un capas povre per parla sua lingua nativa. La lingua evenci varia multe entre sua dialetos, cual es divideda entre tre grupos grande: la dialetos norde, sude, e este. Estas es plu divideda entre dialetos minor. Un sistem de scrive ia es creada per la evencis en la Uni Soviet en 1931, prima usante la alfabeta latina, e en 1937, la alfabeta cirilica. En Xina, evenci es scriveda en la alfabeta mongol, como un esperimenta. La lingua es jeneral considerada como perilida.

Evenci es multe aglutinante, usante sufisas, no flexes. Cada morfem es clar reconosable e porta sola un peso de sinifia. Pronomes distingui entre singular e plural, e inclui formas incluinte e escluinte de "nos". Evenci ave un sistem de casos grande, con 13 casos (an si on ave alga varias entre la dialetos), e es un lingua con un sistem nominativa-acusativa. Lo difere entre posese alienable e nonalienable (pd per ojetos cual es o no es separable de la sujeto).
# Mercato finansial

Un **mercato finansial** es un mercato en cual on comersia titulos finansial, benes e valuas con custas basa de intercambia e con custas cual refleta la ofre e compra.
# Tirana

| **Tirana *Tiranë |
| --- |
|

|  |  |
| --- | --- |
|  |  |

 |
|  |
| Pais | Xciperia |
| Rejion | Tirana |
| Area | 1 110,03 km² |
| Popla | 811 649 ab. |
| Densia | abitores/km² |
|  |

**Tirana** es la capital e site xef de Xciperia como ance la cor cultural, economial e governal de la pais. Lo es locada en la sentro ueste de la pais, a 700 cilometres de Atina, a 290 cilometres de Skopje, a 250 cilometres de Pristina e a 160 cilometres de Podgorica. En la anio 2008, Tirana ia ave 624 642 abitores. La area de Tirana es 41,8 cilometres cuadrida.

## Jeografia

Tirana es locada en la sentro de Xciperia, a 32 cilometres de la costa. La altia promedia es 110 m, e la punto la plu alta es Mali me Gropa, con 1828 metres. La site es ensircada par colinas, con la Monte Dajti en la este e un vale pico abrinte en la norde-ueste regardante la Mar Adriatica a distantia.

## Politica

Tirana ia deveni la capital de Xciperia a oto anios pos la autonomi de la Republica Prima en 1912. La urbanisme prima de la site ia es fada en 1923 par arcitetas osteraices-magiar. A pos, la sentro de site ia es desiniada par arcitetores italian como Florestano di Fausto, Gherardo Bosio e Armando Brasini. Esente la capital de Xciperia, lo es la seja de la governa de la pais. La du ofisiores xef ave sua abiteria ofisial en la site. La presidente de la pais abita en la Palasio Presidental, e sua ofisia es la Ofisia Presidental. La ministro xef labora en la Ofisia de la Ministro Xef.

## Relijio

65% de la abitores de Tirana es muslim. Un 11% identifia se como cristian, 3% como ateistes, e 4% como credores sin ramo. 15% prefere no responde a la demanda. Esta pote veni de la eda de comunisme en Xciperia su la tirano Enver Hoxha, ci ia dise:

|  |  |  |
| --- | --- | --- |
| \_\_\_ | La sola relijio per un xcip es xciperisme | \_\_\_ |

El ia declara Xciperia como un stato ateiste e ia atenta sutrae tota relijio organizada de la pais. La Eglesa Catolica es representada par la Arcibispia de Tirana e Durres, con la Catedral de San Paulo como la seja. La comunia ortodox es gidada par la Arcibispo de Tirana en la Catedral de la Revive.

## Aida medical

La sistem de aida medical es xef publica. La sistem de aida medical privata es developante, e covre la plu de la servis farmasial e dental. Lo es xef locada en Tirana. La ospital la plu grande es la Ospital de la Madre Teresa, cual es asosiada con la Scola de Farmasia de la Universia de Tirana. Alga ospitales privata ia es abrida.

|  | Sites capital de Europa |
| --- | --- |
| Amsterdam | Ancara | Andorra la Vella | Atina | Bacu | Beograd | Berlin | Bern | Bratislava | Bruxelles | Bucuresti | Budapest | Chisinau | Ciiv | Dublin | Helsinki | Ierevan | Kobenhavn | Lisboa | Ljubljana | London | Luxemburg | Madrid | Minsk | Monaco | Moscva | Nicosia | Oslo | Paris | Podgorica | Praha | Reykjavik | Riga | Roma | Sarajevo | San Marino | Site Vatican | Skopje | Sofia | Stockholm | Tallinn | Tbilisi | Tirana | Vaduz | Valletta | Vilnius | Warszawa | Wien | Zagreb |